**Informatīvais ziņojums**

**par** **Eiropas Savienības enerģētikas ministru 2021. gada 11. jūnija sanāksmē izskatāmajiem jautājumiem**

**I. Sanāksmē izskatāmie jautājumi**

2021. gada 11. jūnijā Luksemburgā, notiks Eiropas Savienības (turpmāk – ES) Transporta, telekomunikāciju un enerģētikas ministru padomes sanāksme. Tās laikā ministri tiks aicināti vienoties par vispārējo pieeju TEN-E regulas pārskatīšanas priekšlikumam, apmainīties ar viedokļiem par ūdeņraža stratēģiju un apstiprināt Padomes secinājumus par renovācijas vilni. Papildus Eiropas Komisijas (turpmāk – Komisija) pārstāvji informēs par jaunākajiem notikumiem ārējo attiecību jomā enerģētikā, Lietuvas delegācija aicinās veikt steidzamus pasākumus, lai nodrošinātu kodoldrošības īstenošanu Baltkrievijas AES un EUCO secinājumu kontekstā, Čehijas delegācija paudīs viedokli par ES taksonomiju un tās turpmāko gaitu, savukārt Slovēnijas delegācija informēs par savas prezidentūras plānoto darba programmu.

1. **TEN-E regulas pārskatīšana** *– diskusija*

2020. gada 15. decembrī Komisija publicēja regulas priekšlikumu par pamatnostādnēm trans-Eiropas enerģētikas infrastruktūrā un Regulu (ES) Nr. 347/2013 atcelšanu (turpmāk – TEN-E regula). Šīs pārskatīšanas vispārējais mērķis ir veicināt atbilstošu enerģētikas infrastruktūru savlaicīgu attīstību visā ES un tās kaimiņvalstīs, lai varētu sasniegt ES mērķus enerģētikas un klimata jomā saskaņā ar Eiropas Zaļo kursu. Enerģētikas sektora pārkārtošanās vērsta uz 2030./2050. gada mērķu, tostarp klimata neitralitātes mērķa, sasniegšanu, kā arī nepieciešamību veicināt starpsavienojumus, tirgus un sistēmu integrāciju, konkurētspēju un energoapgādes drošību par viszemākajām iespējamajām izmaksām patērētājiem un uzņēmumiem. Jaunās TEN-E regulas tvērumā ir arī atļauju piešķiršanas regulējuma energosistēmai nozīmīgajai infrastruktūrai un enerģētikas infrastruktūras plānošanas uzlabošana.

No 2021. gada janvāra līdz maijam Portugāles Prezidentūra organizēja Enerģētikas darba grupā diskusijas par TEN-E regulas priekšlikumu. 2021. gada 5.maijā COREPER I sanāksmē notika dalībvalstu diskusija par galvenajiem politiskajiem jautājumiem priekšlikumā, kuras laikā iezīmējās krasa viedokļu atšķirība.

Balstoties uz dalībvalstu paustajiem viedokļiem, Prezidentūra ir sagatavojusi kompromisa teksta priekšlikumu. Galvenie strīdus jautājumi saistīti ar pārrobežu ietekmes nepieciešamību, kā arī dabasgāzes projektu iespējamo iekļaušanu ūdeņraža kategorijā sajaukumā ar ūdeņradi.

Enerģētikas ministri tiek aicināti panākt vienošanos par vispārējo pieeju attiecībā uz TEN-E regulu.

**Latvijas nostāja:**

Latvijas oficiālā nostāja ir iekļauta pozīcijā Nr.2 *“Par Komisijas paziņojumu Eiropas Parlamentam, Padomei, Eiropas Ekonomikas un Sociālo lietu komitejai un Reģionu komitejai Klimatneitrālas ekonomikas dzinējspēks: ES Energosistēmas integrācijas stratēģija un Par Komisijas paziņojumu Eiropas Parlamentam, Padomei, Eiropas Ekonomikas un Sociālo lietu komitejai un Reģionu komitejai Ūdeņraža stratēģija klimatneitrālai Eiropai”.*

Latvija atbalstīja EK sākotnējo priekšlikumu TEN-E regulas pārskatam. Latvijai īpaši nozīmīgi ir arī atkrastes tīkli un vēja parki, kuri tiek savienoti ar sauszemes nacionālajām energoapgādes sistēmām. Šajā gadījumā Latvijas interesēs ir Latvijas un Igaunijas kopīga atkrastes vēja parka būvniecība, kura ieviešana paredzēta līdz 2030. gadam.

Latvija uzskata, ka šobrīd izstrādātajā regulas priekšlikumā atkrastes tīklu plānošanai tiek piešķirta novājināta nozīme, tādējādi tiek potenciāli samazināta šo projektu loma ES dekarbonizācijas kontekstā.

Tikpat būtiski Latvijai ir arī esošās dabasgāzes infrastruktūras pielāgošana *(repurposing)* atjaunīgām un mazoglekļa gāzēm viedo gāzes tīklu kategorijā. Latvija uzsver dalībvalstu tiesības individuāli izvērtēt, kā tiek veikta dekarbonizācija, proti, pastāv dažādi tehnoloģiskie risinājumi šajā kontekstā, tai skaitā, iespējas pārorientēties ne vien ūdeņraža, bet arī biometāna, kā arī no AER ražotu sintētisko gāžu virzienā.

1. **Ūdeņraža stratēģija klimatneitrālai Eiropai** *– diskusija*

2020.gada 3.jūlijā Eiropas Komisija ir nākusi klajā ar paziņojumu “Ūdeņraža stratēģija klimatneitrālai Eiropai” (turpmāk – Ūdeņraža stratēģija). Ūdeņraža stratēģijā tiek uzsvērta šī energonesēja spēja sniegt ieguldījumu CO2 emisiju samazinājumam. Ūdeņraža stratēģijā piedāvā pasākumu kopu ar mērķi 2050.gadā izveidot ūdeņraža sistēmu Eiropā.

Ūdeņraža Stratēģija papildina sagatavoto Energosistēmas integrācijas stratēģiju, kurā aprakstīts, kā pašreizējie ES enerģētikas rīcībpolitikas darba virzieni, tostarp ūdeņraža nozares attīstība, palīdzēs izveidot klimatneitrālu, integrētu energosistēmu, kuras kodols ir no atjaunojamiem energoresursiem iegūtā elektroenerģija, kā arī mazoglekļa degvielas un kurināmais. Abās stratēģijās iekļauto pasākumu kopums ir vērsts uz ilgtspējīgas attīstības mērķu un Parīzes nolīgumā nosprausto mērķu sasniegšanu, kā arī Eiropas Zaļā kursa mērķiem klimatneitralitātes sasniegšanai līdz 2050. gadam.

ES ūdeņraža stratēģijas mērķis ir pārvērst ūdeņradi par galveno risinājumu, lai panāktu energosistēmu integrāciju, dekarbonizējot dažas grūti dekarbonizējamas nozares. Ūdeņraža ražošanas tehnoloģijas paaugstināšanai un ieviešanai, ūdeņraža, it īpaši elektrolīzē iegūtā atjaunojamā ūdeņraža izmaksu konkurētspējas uzlabošanai, būs vajadzīgs tirgus un infrastruktūras satvars, kas viss ir iestrādāts holistiskā veidā, kas ir pirmais solis ceļā uz normatīvā regulējuma izveidi Eiropas ūdeņraža tirgum un ūdeņradim - un jo īpaši zaļajam ūdeņradim, kas ražots no atjaunojamiem enerģijas avotiem, un tiek uzskatīts par galveno prioritāti, lai sasniegtu Eiropas Zaļo kursu un Eiropas pāreju uz tīru enerģiju.

Prezidentūra ir apņēmusies veicināt iespējas, kas ir nepieciešamas pārejai uz tīru enerģiju, jo īpaši balstoties uz ES Ūdeņraža stratēģiju un š.g. 7. aprīļa ES augsta līmeņa konferenci par ūdeņraža jomā, kuras ietvaros tika apspriesta ūdeņraža loma un sniegts ieskats par to, kā ar reālās dzīves projektiem pāriet no idejām un plāniem uz tirgu. Prezidentūra uzskata, ka dažādos līmeņos ir jānovērš dažādas nepilnības, aicinot dalībvalstis pievērst īpašu uzmanību regulējuma, integrācijas, stratēģijas, investīciju finansēšanas, atbalsta, sertifikācijas, kvalitātes un verifikācijas, pētniecības un inovāciju, starptautiskās sadarbības un ilgtspējas jautājumu risināšanai.

Ņemot vērā minēto, sanāksmē ministri tiek aicināti sniegt atbildes uz šādiem jautājumiem:

* Kā dalībvalstis var sadarboties, lai radītu apstākļus tirgus veicināšanai un paātrinātu regulējumu attiecībā uz galapatēriņa tehnoloģijām, lai palielinātu ūdeņraža uzņemšanu, īpaši grūti dekarbonizējamās nozarēs?
* Kādas ir finansēšanas prioritātes ūdeņraža ziņā un kā kopīgi piesaistīt atbalstu eksportam, ņemot vērā tā potenciālu stiprināt Eiropas partnerības?

**Latvijas nostāja:**

Latvijas oficiālā nostāja par ūdeņraža stratēģiju ir iekļauta pozīcijā Nr.1 “*Par Komisijas paziņojumu Eiropas Parlamentam, Padomei, Eiropas Ekonomikas un Sociālo lietu komitejai un Reģionu komitejai Klimatneitrālas ekonomikas dzinējspēks: ES Energosistēmas integrācijas stratēģija* un *Par Komisijas paziņojumu Eiropas Parlamentam, Padomei, Eiropas Ekonomikas un Sociālo lietu komitejai un Reģionu komitejai Ūdeņraža stratēģija klimatneitrālai Eiropai”*.

Latvijas ieskatā tirgus veicināšana ir atkarīga no vairākiem faktoriem. Pirmkārt, nepieciešams izpētīt un izprast tehnisko situāciju gāzes sadales un pārvades sistēmās, kā arī to pielāgošanas iespējas ūdeņraža pārvadei. Lai to noskaidrotu nepieciešams veikt pētījumus par esošo pārvades un sadales sistēmu ūdeņraža uzņemšanas kapacitāti un vispārējo sistēmas atbilstību. Kā otru noteicošo faktoru jāmin potenciālo ūdeņražu galapatērētāju apzināšana un to pieprasījums pēc ūdeņraža. Lai veiksmīgi tiktu izstrādāts jebkāds ūdeņraža regulējums liela uzmanība jāpievērš tehnisko sistēmu un potenciālā tirgus izpētei. Dalībvalstu sadarbība šajās izpētēs būtu ļoti noderīga un izdevīga, jo šādā veidā tiktu veicināta kopīga izpratne un plānu harmonizācija, kas rezultētos sadarbības palielināšanā starp ES dalībvalstīm. Uzskatām, ka regulējuma izstrādei jāseko kā nākamajam solim pēc atbilstošajām tehniskajām izpētēm.

Uzskatām, ka finansējums prioritāri ir jāpiesaista esošās infrastruktūras pielāgošanai un šeit saredzam būtisku ES līdzfinansējuma lomu. Vienlaikus, Latvija vienmēr ir uzsvērusi, ka atbalstām tikai no AER iegūta ūdeņraža ražošanu un uzskatām, ka ES līdzfinansējums ir jāfokusē uz tādu gāzes infrastruktūras pielāgošanu, kas vērsta uz AER ūdeņraža izmantošanu. Lai arī līdzfinansējums ir būtisks infrastruktūras nodrošināšanai, Latvija vienmēr ir norādījusi, ka enerģijas ražošanai ir jānotiek balstoties uz tirgus principiem (pieprasījumu un piedāvājumu). Ievērojot šo principu, primāri dabīgā ceļā būtu jāveidojas vietējam un eksporta tirgum. Uzskatām, ka dalībvalstu savstarpējai sadarbībai ir jāpiešķir būtiska nozīme, kā arī kopīgi jāattīsta projekti ar pārrobežu ietekmi. Latvijai ir būtiski, ka reģionālā dabasgāzes tirgus priekšrocības tai būtu izmantojamas brīdī, kad dekarbonizētās gāzes tiks ievadītas sistēmā.

1. **Secinājumi par renovācijas vilni, kas atjauno ekonomiku un rada zaļās ēkas nākotnei** *– diskusija*

2020. gada 14. oktobrī Komisija publicēja paziņojumu “Eiropas Renovācijas vilnis – par zaļākām ēkām, jaunām darbvietām un labāku dzīvi” , kura mērķis ir līdz 2030. gadam vismaz divkāršot dzīvojamo un nedzīvojamo ēku ikgadējo enerģētiskās atjaunošanas apjomu un veicināt ēku dziļo enerģētisko atjaunošanu. Paziņojumā ir izklāstīta stratēģija, kā Eiropā aizsākt renovācijas vilni un likvidēt jau ilgi pastāvošos šķēršļus energoefektīvai un resursu efektīvai ēku atjaunošanai, ilgtermiņā atbalstīt jaunas investīcijas, veicināt digitalizāciju un radīt nodarbinātības un izaugsmes iespējas visā renovācijas piegādes ķēdē.

Renovācijas vilnis ir būtisks elements, lai sasniegtu vismaz 55% siltumnīcefekta gāzu emisiju (turpmāk – SEG) samazināšanas mērķi līdz 2030. gadam un klimaneitralitātes sasniegšanu līdz 2050.gadam, kā arī tas spēlē izšķirošu lomu ekonomikas atveseļošanā, atbalstot ēku atjaunošanu, sekmējot energoefektivitātes uzlabošanu un veicinot labklājību.

Eiropas Savienības Padome pauž gandarījumu par Komisijas 2020. gada 14. Oktobra paziņojumu par renovācijas vilni Eiropā un atzīst izšķirošo lomu, kāda var būt ēku renovācijai ekonomikas atveseļošanā pēc COVID-19 krīzes un Eiropas ēku dekarbonizācijā un Eiropas Zaļā kursa ceļvedi taisnīgai pārejai uz klimatneitralitāti līdz 2050. gadam, kā arī:

* atzīmē Komisijas ieteikumu par enerģētisko nabadzību un atzīst ēku renovācijas nozīmīgumu, samazinot mājsaimniecību enerģijas izdevumus un uzlabojot visu eiropiešu dzīves kvalitāti;
* atzīst, ka ēku izmantošana un ekspluatācija veido aptuveni 40% no Eiropas Savienības (turpmāk - ES) kopējā enerģijas patēriņa, un 36% no tā izraisītajām SEG. Ir jāpievērš pastiprināta uzmanība ēku renovācijai un būvniecībai, lai ES varētu sasniegt Zaļā kursa mērķi – SEG samazināšanu par vismaz 55% līdz 2030. gadam, kā arī sasniegt klimatneitralitāti līdz 2050. gadam;
* atzīst nepieciešamību vismaz dubultot ar energoefektivitāti saistītās renovācijas apjomus līdz 2030. gadam, un veicināt dziļās renovācijas, kas uzlabo ēku energoefektivitāti un rada enerģijas izmaksu ietaupījumu;
* aicina veicināt atbalsta fondu uzlabošanu un modernizēšanu, vienlaikus ņemot vērā valsts, reģionālos un vietējos apstākļus. Būtu nepieciešams attīstīt otrreizējo materiālu iekļaušanu un ilgtspējīgas būvniecības prakses un tehnoloģijas, lai veicinātu SEG samazināšanu ēku sektorā un masveida ēku renovāciju pieaugumu;
* piekrīt paziņojumā paustajam holistiskajam viedoklim par renovācijas vilni, kurā ņemta vērā klimata neitralitāte, ekonomikas atveseļošanās, sociālā iekļaušana un pieejamība, resursu efektivitāte un aprites principi, kā arī veselības, vides standarti, klimata mazināšana, pielāgošanās un digitalizācija. Padome atzīst, cik svarīgi ir integrēt šos elementus pilsētu, ciematu, rajonu, un reģionālā līmenī; un atzīmē, ka būtu jāpaplašina un ciešāk jāsaista ēku sektors ar citām valsts politikas jomām, kas attiecas uz atjaunošanu (piemēram, infrastruktūra un pilsētplānošana, transports, ūdens un atkritumu apsaimniekošana, ugunsdrošība, aizsardzība pret seismiskām aktivitātēm un citām dabas katastrofām, pētniecība, iedzīvotāju līdzdalība, sociālais atbalsts, izglītība un nodarbinātība);
* īpaši uzsver energoefektivitātes principu kā galveno elementu SEG samazināšanas stratēģijā, lai sasniegtu klimatneitrālu būvētu vidi , kas būtu jāīsteno kā horizontāls pamatprincips visās nozarēs.

**Latvijas nostāja:**

Latvijas oficiālā nostāja ir iekļauta pozīcijā Nr.1 *“Komisijas paziņojums Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai Eiropas Renovācijas vilnis – par zaļākām ēkām, jaunām darbvietām un labāku dzīvi*”.

Latvija atbalsta Padomes secinājumus par renovācijas vilni, piekrītot renovācijas iniciatīvu nozīmei dekarbonizācijas veicināšanā un ieguldījumu nepieciešamībai klimata mērķu sasniegšanā.

1. **Citi jautājumi**
* **Jaunākie notikumi ārējo attiecību jomā enerģētikā** *– Komisijas sniegta informācija*

Latvija pieņems zināšanai Komisijas sniegto informāciju.

* **Aicinājums veikt steidzamus pasākumus, lai nodrošinātu kodoldrošības ieteikumu īstenošanu Baltkrievijas AES un EUCO kontekstā** - *Lietuvas delegācijas sniegta informācija*

Lietuva aicina pievērsties kodoldrošības noteikumu stiprināšanai Baltkrievijas AES kontekstā. Vienlaikus, Lietuva aicina ES pieņemt stingrāku nostāju attiecībā uz Baltkrievijas AES, kā arī uzlabot AES pārvaldību noteikumus.

**Latvijas nostāja:**

Latvija uzsver, ka kodolenerģijas ražošanai jānotiek atbilstoši starptautiskajiem standartiem, vienlaikus garantējot, ka saražotā kodolenerģija ir droša. Lai garantētu Astravjecas AES kodolenerģijas neieplūšanu Eiropā, Baltijas valstis ir vienojušās par elektroenerģijas neiepirkšanu no Baltkrievijas. Lai izslēgtu Baltkrievijas elektroenerģijas ienākšanu, Latvija panāca vienošanos ar Krievijas pusi par divpakāpju izcelsmes apliecinājumu risinājumu - Krievijas elektroenerģijas tirdzniecības eksporta operators VAS “Inter RAO” iesniedz izcelsmes apliecinājumu mēneša sākumā, bet Krievijas Tirdzniecības un rūpniecības kamera izsniedz izcelsmes apliecinājumu nākamajā mēnesi par iepriekšējā mēnesī kopējo pārvadīto elektroenerģijas apjomu Latvijas pārvades sistēmas operatoram. Šī sistēma šobrīd darbojas pilnvērtīgi un nav pamata uzskatīt, ka Baltijas valstīs ieplūst Baltkrievijā saražotā elektroenerģija, jo kopš 2020. gada novembra Latvijas PSO AS “Augstsprieguma tīkls” ir saņēmis visus izcelsmes apliecinājumus saskaņā ar jaudu aprēķina metodiku.

Uzskatām, ka ir ļoti būtiski atrast reģiona līmenī visveiksmīgāko un efektīvāko risinājumu metodikas jautājuma kontekstā, kas būtu pieņemams visām iesaistītajām pusēm. Šajā sakarā Latvija arī vēlas pateikties Komisijai par izrādīto atbalstu un palīdzību vienotas nostājas paušanā un kompromisa meklēšanā.

* **Pārdomas par ES taksonomiju un turpmākā iespējamā gaita –** *Čehijas delegācijas sniegta informācija*

ES taksonomija ir vērienīgs tiesību akts, kas veicina ilgtspējīgu ieguldījumu kapitāla plūsmu pārredzamību, kas ir kļuvis par visaptverošu instrumentu, kas būtiski ietekmē lielāko daļu mūsu ekonomikas. Deleģētajam aktam par klimata pārmaiņu mazināšanas un pielāgošanās tehniskās pārbaudes kritērijiem bija paredzēts nodrošināt visaptverošu, zinātniski pamatotu, ticamu un mērķorientētu instrumentu ilgtspējīgai pārejai. Tomēr, neiekļaujot visus enerģijas avotus, rodas bažas par to, vai šāds nodoms patiešām tiek īstenots.

Čehija aicina Komisiju nākt klajā ar ne tikai vērienīgiem, bet arī reāliem tehniskās pārbaudes kritērijiem enerģētikas nozarē. Čehija aicina Komisiju informēt dalībvalstis par jaunāko stāvokli Deleģētā papildakta sagatavošanā (The Complementary Delegated Act) - tas būtu jāpublicē bez liekas kavēšanās. Deleģētajā papildaktā un iespējamajos papildu tiesību aktos būtu jāņem vērā fakts, ka dalībvalstīm ir atšķirīgas iespējas, un, ka tās plāno izmantot dažādas tehnoloģijas ar zemu oglekļa un bez oglekļa dioksīda emisiju līmeni, kas ietver dažādus dekarbonizācijas ceļus. Tādējādi Komisijai kritērijiem būtu jābūt pietiekami elastīgiem, ņemot vērā dalībvalstu mūsdienu tehnoloģisko attīstību, esošo infrastruktūru un pašreizējo enerģijas veidu kombināciju, vienlaikus piedāvājot iespējamus ceļus enerģijas avotiem ar zemu oglekļa un bez oglekļa emisiju līmeni un tehnoloģijām.

**Latvijas nostāja:**

Latvija piekrīt Čehijas paustajam viedoklim, ka tehniskajiem kritērijiem enerģētikas sektorā ir jābūt ne tikai ambicioziem klimata pārmaiņu mazināšanas jomā, bet arī reāli izpildāmiem. Uzskatām, ka arī taksonomijas deleģētajā aktā ir jāievēro dalībvalsts tiesības noteikt savu energoresursu sadalījumu, un tajā nevar noteikt nosacījumus, kas ierobežo kāda atjaunojamā energoresursa izmantošanu. Vienlaikus Latvija nevar atbalstīt, ka investīcijas fosilā kurināmā attīstībā tiek klasificētas kā ilgtspējīgas investīcijas.

* **Nākamās prezidentūras darba programma** – *Slovēnijas delegācijas sniegta informācija*

Latvija pieņems zināšanai Slovēnijas delegācijas sniegto informāciju.

**II. Latvijas delegācija**

Delegācijas vadītājs: **Edmunds Valantis,** Latvijas Republikas Ekonomikas ministrijas Valsts sekretārs

Delegācijas dalībnieki: **Alise Balode,** vēstniece, Latvijas Republikas pastāvīgās pārstāves ES vietniece;

 **Inga Iļjina,** specializētā atašeja – nozares padomniece Latvijas Republikas pastāvīgajā pārstāvniecībā ES

Ekonomikas ministrs J.Vitenbergs

Valsts sekretārs E.Valantis

07.06.2021.

2132

F.Bikaunieks, 67013114
Felikss.Bikaunieks@em.gov.lv